In nomine Domini, amen. Universis hoc presens publicum instrumentum visuris et audituris, nos Helyas, permissione divina Eduensis episcopus, et nos Guido, decanus, ac capitulum ecclesie Eduensis, et Hugo, sescallus ejusdem loci, salutem in domino sempiternam. Noveritis quod cum controversia verteretur inter nos Hugonem, sescallum, ex una parte, et nos episcopum, decanum et capitulum predictos, ex altera, super hoc quod nos dictus sescallus, nomine sescallie nostre predicte, dicebamus dictum dominum episcopum, nomine episcopatus sui predicti, teneri in duabus pariis vestium, singulis annis, videlicet tunica, duobus supertunicalibus garnochia, pro hyeme, foratis de variis, et totidem in estate forratis de cendallo, necnon et nos habere debere emendas servientium francorum terre dicti domini episcopi, et expensas quotiens volebamus ad ejusdem domini episcopi hospitia declinare nobis et familie nostre cum sex equitaturis proficiscentibus, et plura alia jura, ratione sescallie nostre predicte, nos habere debere in hospitio dicti domini episcopi singulis annis, et quotienscunque dictus dominus episcopus de novo creatus primum adventum suum jocundum et ingressum faciebat in ecclesia memorata, nos habere debere, ratione sescallie predicte, cupam in qua dictus dominus episcopus primo potabat in die ingressus sui predicto, et quedam alia jura habere debere, dicta die, in hospitio suo: tandem nos episcopus, decanus, capitulum et sescallus predicti, proborum virorum freti consilio, et evidenti episcopatus utilitate et ecclesie nostre, super premissis juribus et debitis inquisitione pro habita diligenti, volumus, statuimus, ordinamus ac etiam concordamus quod dictus dominus episcopus, nomine quo supra, et successores sui tenebuntur solvere dicto sescallo et successoribus suis vel eorum mandato, singulis annis, perpetuo, pro omnibus juribus et debitis in quibus dictus dominus episcopus eidem tenetur et teneri potest, et ad que ipsum sibi teneri dicebat, ratione dicte sescallie, et pro omnibus redditibus et proventibus quos dictus sescallus habebat, habere debebat ubicumque, ratione sescallie sue predicte, quos quidem redditus et proventus dictus sescallus voluit et consensit ad dictum dominum episcopum et successores suos perpetuo pertinere, quaterviginti et decem libras Turonensium bonarum, videlicet in synodo hyemali quadraginta quinque libras et in synodo estivali alias quadraginta quinque, ita quod prima solutio incipiet in synodo hyemali proximo ventura, et alie immediate sequentur et continuabuntur perpetuo in futurum, necnon et duas carratas feni quantum decem boves ducere poterunt et extrahi poterunt in qualibet carrata accipiendas in pratis dicti domini episcopi super stagnum suum de Edua, per dictum sescallum seu per ejus mandatum, quando dicta prata falcabuntur, de meliori feno ipsorum pratorum, ad sui voluntatem percipiendas in eodem loco prati contiguo, annis singulis, excepto de juribus predictis jure patronatus ecclesie de Cucy versus Rossillionem, quod quidem jus patronatus dicto sescallo et suis successoribus perpetuo remanebit: pro quibus quaterviginti decem libris et feno dictus sescallus et sui successores tenebitur et debebit facere homagium et fidelitatem dicto domino episcopo et ejus successoribus, et ad illa servicia ad que persona feodalis ecclesiastica seu vassallus clericus domino suo tenetur de consuetudine dicte ecclesie, ad expensas episcoporum predictorum. Que quidem si in dubium revocentur, per capitulum Eduense debebunt declarari, et declaratio firma erit, vocato pro tempore sescallo. Et promittimus nos episcopus supradictus, decanus, capitulum et sescallus, per firmas stipulationes, bona fide, nos premissa firmiter et inviolabiliter servaturos, nominibus quibus supra, et ad hec obligamus nos et bona nostra presentia cum futuris; et nos episcopus predictus, si contingeret in futurum nos vel successores nostros defficere in solutionibus faciendis, temporibus et terminis suprascriptis, specialiter obligamus, ad solutionem predictam faciendam, omnes redditus et proventus castellanie nostre de Lucenayo et pertinentiarum ejusdem, et volumus pro nobis et successoribus nostris per superiores nostros ad solutionem et obligationem predictas cogi et constringi, supplicantes insuper premissa omnia et singula per sanctissimam sedem apostolicam et archiepiscopum Lugdunensem confirmari. In quorum omnium testimonium nos episcopus predictus, nos decanus et capitulum et sescallus predicti sigilla nostra, una cum signo et subscriptione Stephani Gastelli, clerici, notarii publici infrascripti qui nobis cum premissis interfuit vocati et rogati, presenti instrumento duximus apponenda. Actum Edue, apud Sanctum Andochium, in camera abbatisse dicti monasterii Sancti Andochii, anno Domini millesimo trecentesimo nono, indictione septima, mense maii, die sabbati post festum beati Urbani, pontificatus sanctissimi in Christo patris ac domini, domini Clementis divina providentia Pape quinti, anno quarto, presentibus venerabilibus et discretis viris dominis Rambaudo, officiali Eduensi, Johanne de Bran, canonico Avalonensi, Johanne Garnerii, archipresbitero et canonico Sedelocensi, Johanne, rectore Domus Dei de Castrocensorii et canonico ecclesie Montis Regalis, Guidone Barberii, canonico de Cerviduno, Jacobo Prepositi, canonico Castricensorii, et pluribus aliis ad premissa vocatis testibus et rogatis. Et ego Stephanus Gastelli de Sancto Salvatore, clericus Autissiodorensis diocesis, sacrosancte romane Ecclesie auctoritate publicus notarius, etc.